## יג - דיני המקום והזמן

**מקום ההדלקה**

**א.** בכל מקום שידליק אדם בביתו יצא ידי חובה, אמנם לכתחילה נכון להדליק באחד משני מקומות:

- בפתח ביתו מבחוץ בצד שמאל של הנכנס, כך שתהיה המזוזה מימין ונר חנוכה משמאל. פעמים שלשם כך צריך תא זכוכית כדי שהנרות לא יכבו ברוח. בעבר אמרו חכמים שלכתחילה יקפיד שלהבת הנר תהיה בין ג' טפחים (22.8 ס"מ) לי' טפחים (76 ס"מ) מהקרקע, כדי שלא יראה שהדליק את הנרות כדי להאיר. אבל כיום שלא רגילים להאיר את הבית בנרות, כאשר הנרות נראים מכובדים יותר למעלה מי' טפחים, עדיף להדליק שם.

- בחלון או מרפסת ביתו הפונים לרחוב, כך שרבים יראו את הנרות. הגר בקומה גבוהה, אם העוברים ברחוב יכולים לראות את הנרות, נחשב שמדליק באופן המהודר.

**ב.** כאשר פתח ביתו פונה לרחוב באופן שרבים יראו את הנרות, עדיף להדליק בפתח. וכאשר אינו פונה לרחוב, עדיף להדליק בחלון הפונה לרחוב, שפרסום הנס חשוב יותר. וכאשר גם פתח הבית וגם החלון אינם פונים למקום שאנשים יראו את הנרות, עדיף להדליק בפתח הבית מבפנים, כדי שהוא ובני ביתו יראו את הנרות. והמדליקים כמה חנוכיות, טוב שידליקו גם בפתח וגם בחלון הפונה לרחוב.

**ג.** אין להדליק בפתח הכניסה לבניין משותף, משום שיש ספק האם יוצאים שם ידי חובה. גם מי שיש בכניסה לביתו חצר פרטית הפונה לרשות הרבים, ידליק בפתח ביתו או בחלונו. אמנם אם החצר מוקפת חומה באופן שפתחה חייב במזוזה, וכמה מבני הבית מדליקים, נכון שידליק אחד מהם בפתח החצר.

**ד.** בית שיש לו שני פתחים או חלונות בצדדים שונים, אין חובה להדליק בשני הצדדים. ואם כמה מבני הבית מדליקים, נכון שידליקו בשני המקומות, כדי לפרסם את הנס יותר.

**זמן ההדלקה**

**ה.** זמן ההדלקה המובחר הוא בצאת הכוכבים (כ-20 דקות אחר השקיעה) ועד חצי שעה לאחריו. הנוהג להתפלל ערבית בצאת הכוכבים, יתפלל קודם ערבית, ולאחר התפילה יזדרז לביתו להדליק. והרגיל להתפלל ערבית בשעה מאוחרת יותר, ידליק בצאת הכוכבים.

**ו.** במקום הצורך ניתן להקדים את ההדלקה לשקיעת החמה, או לאחרה עד השעה תשע בלילה, שזהו זמן שעדיין אנשים חוזרים כיום מהעבודה, ואפשר לומר שהוא בכלל מה שאמרו חכמים על זמן ההדלקה - "עד שתכלה רגל מן השוק".

לכן כשצריכים להגיע בזמן לאירוע, ולא יכולים להמתין עד צאת הכוכבים, ידליקו בשקיעה. ובמקום שמתקיים שיעור תורה קבוע אחר תפילת ערבית, ואם ילכו להדליק נרות, הלימוד יתבטל, עדיף שיקיימו את השיעור ואחר כך יזכירו לכולם להדליק נרות. וכן כדי שכל בני המשפחה ידליקו ביחד, אפשר לאחר את ההדלקה עד השעה תשע. וכמובן שאם אחד מבני הבית יוצא בהדלקת אבי המשפחה, נכון להמתין לו אם אינו שומע את הברכות בהדלקה אחרת (לעיל יב, ו).

**ז.** מי שלא הספיק להדליק עד השעה תשע, ישתדל להקדים את הדלקתו כמה שיותר, ובדיעבד יכול להדליק כל הלילה עד עמוד השחר. וכיוון שמדליק לאחר הזמן שבו אנשים רגילים לחזור מהעבודה, יכול לברך רק אם יש אדם שיראה את נרותיו, כגון אחד מבני ביתו, או שיש סבירות גבוהה שיעבור אדם ברחוב. לא הדליק נרות כל הלילה, הפסיד את המצווה של אותו יום, ולמחרת ידליק כרגיל.

**ח.** בלית ברירה אפשר להדליק בברכה ארבעים דקות לפני השקיעה (פלג המנחה), ויקפיד שלפחות נר אחד יישאר דולק חצי שעה לאחר צאת הכוכבים. כך יעשה מי שמוכרח לצאת מביתו לפני השקיעה ויחזור לביתו מאוחר מאוד בלילה, בזמן שכבר לא יהיה אדם שיראה את נרותיו. ואם חייב לצאת מביתו יותר מוקדם, ידליק נרות בלי ברכה עד שעה לפני השקיעה.

**ט.** בערב שבת מדליקים נרות חנוכה תוך ארבעים דקות לשקיעה, ולפחות נר אחד צריך להישאר דולק חצי שעה לאחר צאת הכוכבים. לאחר מכן מדליקים את נרות השבת. טוב להתפלל מנחה בציבור לפני ההדלקה, אבל אין להתפלל לשם כך ביחיד.

**י.** במוצאי שבת מתפללים ערבית ואחר כך מדליקים נרות. רבים נוהגים להקדים את ההבדלה להדלקת הנרות, ויש נוהגים להדליק נרות חנוכה תחילה.

**הדלקה כשאינו בביתו**

**יא.** **משפחה:** מצוות ההדלקה נקבעת לפי מקום השינה בלילה, ולכן משפחה שמתארחת לארוחה ולא לשינה אצל משפחה אחרת, לא יכולים לקיים שם את מצוות ההדלקה, אלא ידליקו במקום שבו יישנו. ואם הם מתארחים אצלם גם לשינה וקיבלו דירה נפרדת, נכון שידליקו במקום השינה, ואם הדליקו במקום האכילה, יצאו ידי חובה.

כאשר ישנים בבית המשפחה שמארחת אותם, למנהג יוצאי ספרד יצאו בהדלקת המארח, ויקפידו לקנות שותפות בנר בפרוטה, או שהמארח יקנה להם במתנה חלק בנר, ויקנו את חלקם על ידי הגבהתו. ולמנהג יוצאי אשכנז ידליקו נרות בברכה, ואם אין להם נרות ינהגו כיוצאי ספרד.

המתכוונים להתארח גם לשינה, אם יוצאים מביתם לאחר שקיעת החמה, עדיף שידליקו בביתם, ואם יוצאים לפני השקיעה, ידליקו במקום שבו יישנו.

כשחוזרים לביתם לאחר שהתארחו לשינה אצל משפחה אחרת, אם חוזרים מיד בתחילת הלילה, מוטב שידליקו בביתם. ואם חוזרים לאחר השעה תשע (ובמוצ"ש - לאחר שכבר לא ילכו אנשים ברחוב), עדיף שיצאו ידי חובה בבית המארחים, ובלבד שנשארים שם חצי שעה אחר ההדלקה. ואם אינם חוזרים בתחילת הלילה אבל גם לא מאוחר, רשאים להחליט היכן להדליק.

**יב.** **רווק:** דין רווק שיש לו דירה משלו, כדין משפחה. ואם הוא רגיל לישון אצל הוריו פעמים רבות, כשמגיע אליהם לישון בחנוכה, דינו כבן בית ולא צריך לקנות חלק בנר אם אינו מדליק בעצמו.

**יג.** **נשוי שנוסע מביתו** ומתארח לשינה במקום אחר, אשתו שנשארה בביתם צריכה להדליק נרות, והוא ידליק (אשכנזי) או יצא ידי חובה בהדלקת המארח (ספרדי), ולא צריך להשתתף בפרוטה. ואם הוא מתארח בדירה ריקה, ידליק שם נרות, ולמנהג ספרד לא יברך מפני שאולי יוצא בהדלקת אשתו. אמנם אם הוא יוצא לחוץ לארץ, או שגם אשתו נסעה מביתם, ידליק בברכה.

וכן דין אישה נשואה שישנה מחוץ לביתה, ונשים אשכנזיות רבות נוהגות לצאת בהדלקת המארח כמנהג יוצאי ספרד. וכדין בעל ואישה, כך דין נער או נערה הסמוכים על שולחן הוריהם וישנים מחוץ לביתם באחד מלילות חנוכה.

**יד.** **בחורי ישיבה** גבוהה וסטודנטים דינם כרווק שיש לו דירה משלו, ולכן עליהם להדליק נרות בחדרם. למנהג אשכנז כל אחד ידליק בברכה, ולמנהג ספרד יצאו בהדלקת אחד מבני החדר ויקנו חלק בנר. והלומדים בישיבה תיכונית או באולפנה וישנים בפנימייה, דינם כדין רווק הסמוך על שולחן הוריו, ולכן למנהג אשכנז ידליקו בחדרם בברכה, ולמנהג ספרד יצאו בהדלקת אחד מחברי החדר, ואם כולם מיוצאי ספרד המדליק לא יברך כי אולי יוצא בהדלקת הוריו בביתם.

**טו.** **צבא:** הנמצא בצבא צריך להדליק בחדרו או באוהלו, ואם אסור להדליק שם, ידליק או יצא ידי חובה בהדלקה שבחדר האוכל. ואם יש שם חיילים רבים שלא מדליקים נרות בחדרם, בכל מקרה יש להדליק בחדר האוכל בברכה עבור כולם. כמו כן, כפי שלמדנו נהגו להדליק גם בבית הכנסת.

**טז.** **בית חולים:** חולה שמאושפז בבית חולים צריך להדליק בחדרו, ואם אסור להדליק שם, ידליק בחדר האוכל. וספרדי שמדליקים בביתו, צריך להשתדל לשמוע את הברכות מאדם אחר (לעיל יב, ו).

**יז.** **בית מלון:** המתארחים בבית מלון, צריכים להדליק נרות בחדרם, ואם אסור להדליק שם, ידליקו בברכה בחדר האוכל או בלובי, כל משפחה לעצמה.

**יח. חתן וכלה** שיוצאים מביתם לחתונתם לפני שקיעת החמה, ידליקו לאחר החתונה במקום שבו ישנו בלילה.

**יט.** **טיול:** חייל או מי שיצא לטיול, אם נמצאים כל הלילה בשדה או באוהל קטן שאין בו שיעור בית (ריבוע של 1.82 מטר), ידליקו נרות בלי ברכה. אבל אם נמצאים בלילה באוהל גדול או ברכב שיש בחללו שיעור בית, ידליקו בברכה. וכן הנמצאים במשך כל הלילה ברכבת או מטוס או ספינה שיש בה חדרים, חייבים בהדלקה. אמנם פעמים שמפני הסכנה לא ירשו להדליק שם נרות, ואם יסכימו שאדם אחד ידליק נר אחד עבור כולם, יוכלו לצאת בהדלקתו ידי חובתם.